Austurkór er lifandi leikskóli í stöðugri þróun þar af leiðandi er skólanámskráin okkar flæðandi . Hún er síbreytileg og tekur mið af því fólki sem er í skólanum hverju sinni , hæfni þeirra og reynslu . Á fyrsta starfsári skólans voru haldnir fundir með starfsfólki og foreldrum með þjóðfundarsniði . Það var gert með því markmiði að finna í sameiningu áhersluþætti skólastarfsins í Austurkór . Gengið var út frá hugmyndinni um hvaða færni börnin hafa öðlast að loknu námi í Austurkór . Við viljum að börnin sem útskrifast úr skólanum hafi öðlast færni í að vinna í hóp , hlusta á aðra , sýna virðingu og samhyggð . Að börnin séu meðvituð um að þau séu virkir þegnar í þjóðfélaginu og hafi rödd sem heyrist . Þau séu atorkusöm og hafi úthald , seiglu og trú á eigin getu . Afrakstur þessarar vinnu eru gildi Austurkórs . Við skiptum skólaárinu upp í lotur og eru gildin yfirheiti þeirra . Í Austurkór horfum við á börnin sem hæfileikaríka einstaklinga og viljum vinna með styrkleika þeirra á margvíslegan og fjölbreyttan hátt . Við lítum á að börn séu í eðli sínu skapandi og að skólastarfið eigi að veita fjölbreytt tækifæri til sköpunar með margvíslegum efnivið . Austurkór er lærdómssamfélag þar sem hver einstaklingur innan samfélagsins er mikilvægur og því þýðingarmikið að rödd hvers og eins heyrist . Þessi samfélagssýn endurspeglast í merki skólans sem er hús byggt úr púslum . Hvert okkar er eitt púsl í heildarmynd Austurkór . Hugmyndafræði Skólastarfið í Austurkór er unnið í samræmi við Aðalnámskrá leikskóla og byggir á félagslegri hugsmíðahyggju . Við horfum til kenninga Vygotskys um nám og þroska barna og þeirrar hugmyndafræði sem birtist í skólastarfi Reggio Emilia á Ítalíu . Megin innihald kenninga Vygotskys snýr að því hvernig þróun skilnings og færni skapast hjá börnum í félagi við aðra . Hann taldi þekkingu barna byggja á persónulegri reynslu og að persónuleg reynsla og félagsleg reynsla væru óaðskiljanleg . Reynsluheimur barna mótast af fjölskyldum þeirra , samfélaginu sem þau búa í , félagslegri stöðu þeirra , menntun og menningu . Skilningur þeirra á heiminum kemur frá gildum foreldra þeirra og daglegum samskiptum við önnur börn . Vygotsky taldi að nám barna færi að miklu leyti fram í gegnum leik . Því er eitt af meginhlutverkum leikskóla að veita börnum umhverfi þar sem þau geta byggt þekkingu sína og reynsluheim í gegnum samskipti við aðra og umhverfið . Vygotsky talaði um svæði mögulegs þroska ( e. zone of proximal development ) . Svæði mögulegs þroska er sú færni sem er á milli þess sem barn getur / skilur án aðstoðar og þess sem barn getur / skilur með hjálp kennara eða barna sem eru komin lengra í þroska . Samkvæmt Vygotsky er hlutverk kennarans að sjá barninu fyrir verkefnum sem liggja innan svæðis mögulegs þroska og fylgja þeim eftir með leiðbeiningum eða stuðningi . Auk þess að horfa til kenninga Vygotskys horfum við einnig til uppeldissýnar leikskólastarfsins í Reggio Emilia . Í Reggio Emilia á Ítalíu hefur þróast einstök starfsaðferð þar sem meginmarkmiðið er að hvetja börnin til þess að nota öll skilningarvit sín við að nema . Þar þróaðist sú barnssýn að börn væru sterk og hæf og ættu skilið að borin sé virðing fyrir þeim . Uppeldissýnin tekur mið af þeim stað og því samfélagi sem hún er iðkuð í . Austurkór er í Kópavogi og endurspeglast sú staðreynd í menningu skólans . Við nýtum okkur margvíslegar aðferðir og kennslugögn í skólastarfinu til að námsupplifunin og uppgötvunin sé sem fjölbreyttust og hver og einn geti nýtt skynjun sína á margvíslegan hátt . Í starfsaðferðunum eru notaðar aðferðir vísindamanna . Að staldra við , kanna , skoða , rannsaka og upplifa , spyrja spurninga og leita svara við þeim . Hlutverk kennara er að vera virkur í rannsóknarvinnu með börnunum , grípa hugmyndir barnanna og leiða þau áfram í námsferlinu . Mikilvægast er að skoða ferli sköpunarinnar en ekki einungis útkomuna og þess vegna skipta uppeldisfræðilegar skráningar miklu máli í skólastarfi í anda Reggio Emilia . Líkt og listamenn fá hugmyndir og innblástur úr umhverfinu lítum við svo á að umhverfið vegi stóran þátt í að skapa umræður , kveikja hugmyndir og efla fagurþroska . Börn eiga skilið að umhverfi þeirra sé áhugavekjandi og fallegt . Í Austurkór eru rými opin og síbreytileg og ýta þannig undir að börn fái tækifæri til að tjá sig á hundrað vegu . Við trúum því að aldurblöndun á deildum hafi örvandi áhrif á félagslegan þroska barna og það gefur börnunum færi á fjölbreyttari félagslegri skynjun en í aldurshreinum hópum . Aldursblöndun á deildum gefur börnum fleiri tækifæri til þátttöku og fjölbreyttari hlutverk innan hópsins og ýtir undir forystuhæfileika eldri barna . Eldri börnin eru fyrirmyndir yngri barnanna og geta kennt þeim margt . Það eflir yngri börnin og eykur færni þeirra í daglegu starfi og einnig skapar það flóknari leikaðstæður fyrir yngri börnin sem örvar leik þeirra til þátttöku í hlutverkaleik . Þó að öll börn eigi meira sameiginlegt en það sem aðgreinir þau , þá eru þau samt sem áður í eðli sínu ólík og hafa misjafnar þarfir . Ef þörf er á sérkennslu er horft til styrkleika hvers og eins og unnið út frá þeim . Sérkennslan er unnin í ákveðnum teymum sem sérkennslustjóri hefur yfirumsjón með . Við teljum að með teymisvinnu takist okkur betur og markvissar að fylgja eftir hverju barni fyrir sig . Við leggjum áherslu á góð foreldrasamskipti og að allar ákvarðanir og áætlanir séu gerðar í góðri samvinnu við foreldra barnanna . Í Austurkór teljum við mikilvægt að börn kynnist lýðræði og grunnforsendum þess frá unga aldri . Því höfum við þróað starfsaðferð í anda lýðræðis sem við köllum Þingstörf . Um er að ræða annars vegar krakkaþing og hins vegar kennaraþing . Í gegnum þingstörf eflum við sjálfstæði barnanna og gefum þeim færi á að hafa áhrif á eigið nám og starfið í leikskólanum . Starfsaðferðin byggir á þeirri sýn að börn séu getumikil og hafi hæfileika til að hafa sjálf jákvæð áhrif á eigið líf sem þátttakendur í lýðræðislegu samfélagi . Í krakkaþingum hafa börnin bein áhrif á starfið með því að ákveða sjálf þau viðfangsefni sem í boði eru en í kennaraþingum eru það kennarar skólans sem bjóða upp á viðfangsefni út frá áhuga barnanna byggð á eigin færni og getu . Börnin kjósa síðan það viðfangsefni sem höfðar mest til þeirra . Dagskipulagið er flæðandi í Austurkór , þ.e. það tekur mið af þörfum þess fólks sem er í skólanum hverju sinni . Þannig eru matartímar einnig flæðandi en við erum með matsal þar sem matur er borinn fram . Lögð er áhersla á valdeflingu barnanna , að efla trú þeirra að eigin getu og er það gert til dæmis með því að börnin geti sjálf kosið hvenær þau vilja borða á meðan matur er borinn fram . Þau börn sem ekki eru að borða hverju sinni geta þá haldið áfram í leik með félögum sínum inni á deildum . Í stórum barnahópi er mikilvægt að efla og viðhalda tengslum barna og kennara . Til að ná því fram eru kennarar lykilpersónur fyrir ákveðin börn í hópnum . Hlutverk lykilpersóna er fyrst og fremst tengslamyndun en að auki ber hún ábyrgð á að fylgjast með þroska og aðbúnaði barnanna .